Selv om den islamkritiske organisation For Frihed, det tidligere Pegida, sjældent kan mobilisere mere end 100 mennesker til sine demonstrationer, har politiet alene i 2015 brugt 22.359 arbejdstimer ud over det daglige beredskab på at beskytte demonstranterne.

Det viser en aktindsigt, Information har fået udleveret, og ifølge politiet skyldes de mange ekstra mandetimer, at det er nødvendigt at beskytte demonstranterne mod aggressive moddemonstranter.

Af aktindsigten fremgår det, at Københavns Politi i 2015 måtte hente 2.821 ekstra betjente ind fra for eksempel fridage eller andre politistationer udelukkende til at eskortere For Frihed. Året før, i 2014, kunne Københavns Politi nøjes med at hente 1.192 ekstra politibetjente ind ud over det daglige beredskab for at håndtere samtlige demonstrationer i byen.

»Den vigtigste enkeltfaktor til stigningen er de såkaldte Pegida-demonstrationer, som fandt sted en gang om ugen, og som derefter gik over til en gang om måneden. Det har krævet mange mandetimer, især i 2015, men også i 2016 og 2017,« siger politidirektør i Københavns Politi Thorkild Fogde.

– Hvem skaber problemerne til For Frihed-demonstrationerne?

»Det er næsten uden undtagelse moddemonstrationerne. Det er politiets opgave at beskytte demonstrationsfriheden. Og der er nogle grupper, der føler, at For Frihed er antidemokratisk, men som selv anvender metoder, der er antidemokratiske. Så mange af de ressourcer, vi bruger, bruger vi på at beskytte Pegida mod moddemonstranter.«

Ifølge politiets beregninger kostede den ekstra bemanding til For Friheds optog bare i 2015 4,4 mio. kr.

Langt højere tal

Reelt går der formentlig endnu flere polititimer til at beskytte For Friheds demonstrationer, da det kun tæller de ekstra tilkaldte betjente, som ikke indgår i det daglige beredskab, forklarer politidirektøren.

Der tages heller ikke højde for overarbejdstimer, omlægning af tjenester og inddraget frihed for betjentene. Der er tale om det planlagte ressourceforbrug og ikke det faktisk anvendte, da det ikke har været muligt for politiets systemer at opgøre.

I 2016 begyndte den højreorienterede forening at demonstrere en gang om måneden i stedet for ugentligt, hvilket er hovedårsagen til, at det samlede antal af politiets ekstra demonstrationsbetjente faldt, forklarer Thorkild Fogde.

I alt blev 2.773 betjente hentet ekstra ind i 2016 til samtlige demonstrationer, og For Friheds demonstrationer stod det år for langt størstedelen af den ekstra bemanding– nemlig 2.190 mand til en samlet minimumspris af 3,6 mio. kr.

Men det er ikke de islamkritiske demonstranters fejl, at politiet over to år må bruge over 8 millioner kr. på at vogte over demonstrationerne, mener politiet. Istedet er det aggresive moddemonstrationer, der kræver politiets indsats.

»Hvis vi var sikre på, at demonstrationerne kunne afholdes fredeligt, uden de kom i totterne på hinanden, så behøvede vi ikke at afsætte så mange mænd. Men sådan har det desværre ikke været,« siger Thorkild Fogde.

For at modvirke uroligheder har politiet uden held opfordret til, at man ikke nødvendigvis holder demonstration og moddemonstration samme sted.

»Man kan godt holde en For Frihed-demonstration på Axeltorv og en moddemonstration på Christiansborg Slotsplads . Begge demoer kan komme til orde, og de tørner ikke sammen. Det har demonstranterne ikke været interesserede i, de vil hellere holde det tæt på hinanden, og så opstår der risiko for vold. Det har krævet mange timers arbejde,« siger Thorkild Fogde.

– Er der en reel fare for sammenstød?

»Der har været talrige eksempler på, at vi har måttet bryde ind, så det er en realitet,« siger han.

Med politiets blotte tilstedeværelse håber de på, at de kan forhindre sammenstød. Det er dog ikke altid nok, for nogle gange støder demonstrationerne sammen, som det blandt andet er sket på Dronning Louises Bro, hvor politiet foretog flere anholdelser.

»Så skal vi beskytte begge demonstrationers ytrings- og forsamlingsfrihed, og så bliver politiet nødt til at anvende magt, for det er vores opgave.«

– Er moddemonstrationernes demonstrationsfrihed nogensinde til fare?

»Det er sjældent moddemonstrationerne, der bliver overfaldet. Jeg husker ikke situationer, hvor moddemonstrationerne var i fare. Det er typisk For Frihed, der er i fare fra den yderste venstrefløj. Jeg kan ikke huske, at andet skulle have været tilfældet,« siger Thorkild Fogde.

Går ud over daglige opgaver

Når politiet skal bruge ekstra ressourcer på at beskytte For Friheds demonstrationer, får det konsekvenser for politiets daglige arbejde på de lokale stationer. Demonstrationerne foregår typisk i weekenden, hvilket medfører at de indkaldte betjente må afspadsere fra deres stationer i hverdagene.

»Men det er en del af vores opgave at beskytte demonstrationsfriheden i det offentlige rum, og det sætter vi ikke spørgsmålstegn ved,« siger Thorkild Fogde. »Mange betjente bliver dog frustrerede over det, fordi de andre opgaver skal vente. Hvis bare man ville demonstrere fredeligt, så ville det være anderledes. Det er ironisk, at dem, som demonstrerer mod For Frihed for at være udemokratiske, selv anvender udemokratiske midler, for at komme til orde.«

Thorkild Fogde tilføjer: »Vi plejer at sige, at ytringsfrihed fungerer for alle. Så det er dobbeltmoralsk at overfalde dem, fordi de ikke kan lide dem.«

– Ville det eskalere, hvis I ikke var til stede?

»Vi har intet ønske om at bruge ekstra timer på det her end nødvendigt, men det er vores opgave, så der skal sættes ressourcer af til det. Det er vores opfattelse, at hvis vi ikke var der, så ville der opstår vold og hærværk.«

Slået til plukfisk

For Frihed er godt tilfredse med politiets beskyttelse af deres demonstrationer, for hvis ikke politiet brugte så mange kræfter på demonstrationerne, ville de »blive slået til plukfisk«, mener formand Tania Groth. Hun oplever, at demonstranterne råber ’nazisvin’ efter For Frihed, og hun er sikker på, at de ville blive overfaldet, hvis ikke politiet var til stede.

»Politiet gør et suverænt stykke arbejde. Personligt vil jeg ønske, at de lavede flere arrester, da der jo ingen konsekvens er for de unge. Der burde være mere konsekvens. Det sagt, så er vi meget tilfredse, og de har gjort et fantastisk stykke arbejde,« siger Tania Groth.

Hun mener ikke, at For Frihed med deres mange demonstrationer har et ansvar for politiets høje ressourceforbrug.

»Vi har lov til at holde vores fredelige demonstrationer. Det er moddemonstranterne, der burde fokuseres på. Hvis vi hørte op på grund af det, ville det være sørgeligt, og vi har jo ytringsfrihed, som ville blive krænket. Det er ikke os, der beder om beskyttelse. Jeg anmelder en demonstration, og politiet ved, hvad der venter, og så tropper de op,« siger Tania Groth.

Gruppen NoPegida DK, som arrangerer moddemonstrationer mod For Frihed, skriver til Information, at de går på gaden for at give et modsvar til For Friheds hadske holdninger. De betragter sig selv som et netværk af flere grupper, der skiftes til at arrangere »mange forskellige slags protester«, når For Frihed demonstrerer og »spreder deres had mod muslimer«.

»Vi mener ikke, deres forsøg på at skabe splittelse i et mangfoldigt København bør stå uimodsagt,« skriver en unavngiven talsmand fra NoPegida DK. Han mener dog ikke, at gruppen optræder voldeligt til demonstrationerne:

»Vi kan ikke genkende det billede politiet prøver at male af de demonstrationer og protester, som vi i NoPegida-netværket arrangerer. Tværtimod mener vi, det er politiets opgave at sikre at vi på lige fod kan demonstrere frit, det har vi desværre ofte oplevet ikke er tilfældet – at man nærmest for enhver pris vil sikre, at Pegida ikke får at se og høre hvor mange der er uenige med dem når de udpeger muslimer som syndebukke.«

Information har forsøgt at stille opfølgende spørgsmål på skrift, men NoPegida DK har ikke svaret.